Sag 222/84

Marguerite Johnston

mod

Chief Constable of the Royal Ulster Constabulary

anmodning om præjudiciel afgørelse indgivet af Industrial Tribunal of Northern Ireland, Belfast

»Ligebehandling af mænd og kvinder — bevæbnet reservepolitibetjent«

Sammendrag

Institutionernes retsakter – direktiver – medlemsstaternes gennemførelse – nødvendigheden af at sikre direktivers effektive virkning – de nationale domstoles pligt til at medvirke hertil

Som fastslået af Europa-Parlamentet, Rådet og Parlamentet i disses fælleserklæring af 5. april 1977 og som anerkendt i Domstolens praksis indgår de principper, der ligger til grund for Den europæiske Konvention til beskyttelse af menneskerettigheder og grundlæggende frihedsrettigheder, i fællesskabsretten.

Princippet om en effektiv domstolsprøvelse, der har fundet udtryk i artikel 6 i direktiv 76/207 og ligger til grund for medlemsstaternes fælles forfatningstraditioner, samt er knæsat i artiklerne 6 og 13 i Den europæiske Konvention til beskyttelse af menneskerettigheder og grundlæggende frihedsrettigheder, er til hinder for, at en af en offentlig myndighed udstedt erklæring om, at de betingelser, hvorunder princippet om ligebehandling af mænd og kvinder viger for hensynet til beskyttelse af den offentlige orden, er opfyldt, tillægges endelig beviskraft, hvorved den unddrages enhver domstolsprøvelse. Bestemmelsen i artikel 6, hvorefter enhver person, der mener sig krænket som følge af en forskelsbehandling mellem mænd og kvinder, skal have en reel rettergangsmulighed, kan påberåbes af private over for en medlemsstat, hvis nationale lovgivning ikke fuldt ud gennemfører denne bestemmelse.

Såfremt det antoges, at der efter traktaten — udover de særlige tilfælde der omhandles i visse af dens bestemmelser — gjaldt et almindeligt forbehold for samtlige foranstaltninger, som træffes af en medlemsstat af hensyn til den offentlige orden, ville fællesskabsrettens bindende karakter og ensartede anvendelse kunne undergraves. I de tilfælde, hvor forskelsbehandling på grundlag af køn angiveligt udøves for at beskytte den offentlige orden, skal prøvelsen følgelig ske i forhold til undtagelserne fra princippet om ligebehandling af mænd og kvinder.

Artikel 2, stk. 2, i direktiv 76/207 skal fortolkes indskrænkende samt anvendes i overensstemmelse med proportionalitetsprincippet, for så vidt som det hjemler en undtagelse fra princippet om ligebehandling mellem mænd og kvinder vedrørende adgang til beskæftigelse og arbejdsvilkår. Ved bedømmelsen af, om virksomhed som politibetjent udføres under sådanne forhold, at udøverens køn må tillægges afgørende betydning for denne virksomhed, er en medlemsstat ikke afskåret fra — under den nationale domstols kontrol — at tage hensyn til nødvendigheden af at opretholde den offentlige orden i en situation, der er præget af hyppige attentater, og på dette grundlag bestemme, at almindelig politivirksomhed alene kan udøves af mænd, der bærer skydevåben.

Artikel 2, stk. 3, i direktiv 76/207 skal fortolkes indskrænkende, for så vidt som det hjemler en undtagelse fra princippet om ligebehandling mellem mænd og kvinder vedrørende adgang til beskæftigelse og arbejdsvilkår. Den i bestemmelsen omhandlede beskyttelse af kvinder omfatter ikke sådanne risici og farer, som ikke særligt berører de pågældende som kvinder, såsom de risici og farer enhver væbnet politibetjent efter omstændighederne er udsat for under udøvelsen af sin virksomhed.

Ethvert korrekt gennemført direktiv får retsvirkninger i forhold til private via de gennemførelsesforanstaltninger, som træffes af vedkommende medlemsstat. Medlemsstaternes pligt til at virkeliggøre et direktivs mål og pligten i medfør af traktatens artikel 5 til at træffe alle almindelige eller særlige foranstaltninger til at sikre opfyldelsen af denne pligt, påhviler alle myndighederne i medlemsstaterne, herunder også domstolene inden for deres kompetence. Heraf følger, at ved anvendelsen af national ret, især af bestemmelserne i en national lov, der særligt er vedtaget for at gennemføre et direktiv, er den nationale domstol forpligtet til at fortolke intern ret i lyset af direktivets ordlyd og formål og at fremkalde det resultat, der tilstræbes ved EØF-traktatens artikel 189, stk. 3.